O‘zbekiston xalq shoiri Anvar Obidjon vafot etdi

Bu haqda O‘zbekiston Yozuvchilar uyushmasi Axborot xizmati ma'lum qildi.
Ma'lumot uchun, Anvar Obidjon 1947 yil 25 yanvarda Farg‘ona viloyati Oltiariq tumanining Poloson qishlog‘ida tug‘ilgan. Toshkent davlat universiteti (hozirgi O‘zMU)ning jurnalistika fakultetini tamomlagan.
Qator nashrlarda, jumladan «Cho‘lpon» nashriyotida bosh muharrir, O‘zbekiston televideniyesida muharrir sifatida faoliyat yuritgan.
Anvar Obidjon o‘zbek bolalar adabiyotining zabardast vakili sanaladi. Undan bolalar uchun mo‘ljallangan o‘nlab she'riy va nasriy asarlar, qissa va dostonlar qoldi. «Ona yer, «Bahromning hikoyalari», «Olovjon va uning do‘stlari», «Ey, yorug‘ dunyo», «Bezgakshamol», «Alamazon va Gulmat», «Masxaraboz bola», «Juda qiziq voqea», «Yerliklar», «Oltin yurakli avtobola», «Dahshatli Meshpolvon» kabi she'riy va nasriy asarlar, «Qo‘ng‘iroqli yolg‘onchi», «Topsang hay-hay», «Qorinbotir», «To‘tiqul» kabi pesalar shular jumlasidan.
Adib 1997 yilda «Shuhrat» medali, 1998 yilda O‘zbekiston xalq shoiri unvoni, 2011 yilda «Fidokorona xizmatlari uchun» ordeni bilan taqdirlangan.
Kun.uz tahririyati marhumning yaqinlariga chuqur ta'ziya izhor qiladi.